SKRIFTLIG FORESPØRGSEL E-0416/02

af Sérgio Marques (PPE-DE) til Kommissionen

(21. februar 2002)

Om: Galileo

Kommissionen præsenterede i sin meddelelse af 10. februar 1999 et selvstændigt program for satellitbaseret radionavigation med betegnelsen Galileo, som blev foreslået udviklet i fire faser, nemlig definitionsfasen, udviklings- og valideringsfasen, etablerings- og ibrugtagningsfasen samt driftsfasen.

Eftersom definitionsfasen allerede er gennemført, og da Kommissionen ikke mener, at der findes nogen begrundelse af finansiel, økonomisk eller teknisk art for igen at udsætte påbegyndelsen af udviklingsfasen for Galileo-programmet, kan det da forventes, at den forudsete tidsplan overholdes?

Det forhold, at der findes to uafhængige, men kompatible specialsystemer som GPS og Galileo, åbner mulighed for nye anvendelsesområder, samtidig med at det fremskynder udbredelsen af de satellitbaserede navigationssystemer på talrige områder.

Eftersom de bilaterale forhandlinger med USA er blevet ført af Kommissionen inden for rammerne af et mandat, som medlemsstaterne har givet EU, kan Kommissionen da oplyse om, hvor langt forhandlingerne nu er nået, og hvilke perspektiver der findes for en effektiv samordning af de to systemer med henblik på at sikre høje sikkerhedsniveauer, der giver mulighed for at indføre satellitbaserede radionavegationstjenester?

Svar afgivet på Kommissionens vegne af Loyola de Palacio

(17. april 2002)

De samlede omkostninger ved Galileo-programmet for satellitnavigation anslås til mellem 3,2 og 3,4 mia. EUR.

Programmet gennemføres i tre etaper:

- En udviklings- og valideringsfase (2001-2005) omfattende:

- udvikling af satellitter og jordbaserede komponenter

- validering af systemet i kredsløb.

- En etablerings- og ibrugtagningsfase omfattende:

- fremstilling og opsendelse af satellitterne

- opbygning af hele jordsegmentet.

- En forretningsmæssig driftsfase (fra 2008).

Den indledende definitionsfase er allerede gennemført (1999-2001).

Transportministerrådet godkendte Kommissionens forslag den 26. marts 2002, og fristerne er realistiske. Af forretningsmæssige grunde er det afgørende vigtigt, at tjenesterne er operationelle i 2008.

Galileo yder bedre præstationer end GPS (det amerikanske Global Positioning System), men supplerer det på følgende måde:

- En harmonisk udnyttelse af to infrastrukturer (dobbelt kilde) byder på en reel fordel for brugerne med hensyn til præcision, sikkerhed og omkostninger.

- Eksistensen af to indbyrdes uafhængige systemer gavner alle brugere, der vil kunne modtage GPS- og Galileo-signaler på samme modtager.

- Galileo-satellitternes signaler videresendes af jordbaserede sendere, således at tjenesten kan benyttes også i bygninger og under jorden, f.eks. i tunneler.

I modsætning til GPS, der er et militært projekt, er Galileo civilt, hvad der er en garanti for en høj grad af kontinuitet i tjenesten for visse applikationer. Systemet er også mere præcist i kraft af sin mere avancerede arkitektur og i kraft af signalets integritetsmeddelelser.

Kommissionen fik i september 1999 mandat til at forhandle med USA. Der har allerede været holdt flere møder.

Der forhandles især om de to systemers interoperabilitet, anvendelsen af frekvenser, standardisering og handel. Det seneste møde blev holdt i oktober 2001. Fra europæisk side har man forelagt en række dokumenter om fastlæggelse af frekvenser og signaler for Galileo, om sikkerhedsaspekter, om samordning mellem USA og Europa samt om beregninger af interferens mellem Galileo- og GPS-signalerne, der viser, at interferensniveauet er acceptabelt. USA kontrollerer for tiden de europæiske eksperters tekniske analyser af fraværet af radioelektrisk interferens mellem de signaler, der udsendes af de to systemer. Interoperabilitet mellem satellitsignaler fra de to systemer vil muliggøre en ny global standard for navigation og positionsbestemmelse ved navn Global Navigation Satellite System (GNSS). Denne standard vil gøre det muligt at opfylde et fælles mål. Parterne håber at nå til enighed inden længe. Forhandlingerne genoptages i løbet af de kommende uger.